b'\n_START_ARTICLE_\nBerlynas\n_START_SECTION_\nPavadinimo kilm\xc4\x97\n_START_PARAGRAPH_\nTiksli \xc5\xa1io miesto pavadinimo kilm\xc4\x97 yra neai\xc5\xa1ki. Berlyno pavadinimas gal\xc4\x97t\xc5\xb3 b\xc5\xabti susij\xc4\x99s su lokiu (vok. B\xc3\xa4r), esan\xc4\x8diu miesto herbe, arba su slavi\xc5\xa1ku skiemeniu berl \'pelk\xc4\x97\'.\n_START_SECTION_\n\xc4\xaek\xc5\xabrimas ir viduram\xc5\xbeiai\n_START_PARAGRAPH_\nC\xc3\xb6lln miestas, dalis \xc5\xa0pr\xc4\x97 up\xc4\x97s saloje \xc4\xafsik\xc5\xabrusio dvigubo miesto Berlin-C\xc3\xb6lln, pirm\xc4\x85 kart\xc4\x85 buvo ra\xc5\xa1ti\xc5\xa1kai pamin\xc4\x97tas 1237\xc2\xa0m. 1244\xc2\xa0m. buvo pirm\xc4\x85 kart\xc4\x85 ra\xc5\xa1ti\xc5\xa1kai pamin\xc4\x97tas, kaip miestas, kuris buvo \xc5\xa1iauriniame \xc5\xa0pr\xc4\x97 up\xc4\x97s krante. Abiem miestas 1307\xc2\xa0m. buvo \xc4\xafkurta rotu\xc5\xa1\xc4\x97. \xc5\xa0iandienin\xc4\x97s miest\xc5\xb3 dalys Spandau ir K\xc3\xb6penick buvo slav\xc5\xb3 gyvenviet\xc4\x97s, dar prie\xc5\xa1 \xc4\xafkuriant Brandenburgo provincij\xc4\x85, kuri\xc4\x85 1157\xc2\xa0m. \xc4\xafkur\xc4\x97 Albrecht den B\xc3\xa4ren. 1415\xc2\xa0m. Brandenburgo provincijos kurfiurst\xc5\xb3 tapo Frydrichas I (vok. Friedrich I) kuriuo buvo iki 1440\xc2\xa0m. Hohencolernai vald\xc4\x97 iki 1918\xc2\xa0m. kaip Brandenburgo kurfiurstai, Pr\xc5\xabsijos karaliai ir kaip Vokietijos imperatoriai.\n_START_SECTION_\nNaujieji laikai\n_START_PARAGRAPH_\nTrisde\xc5\xa1imtmetis karas nuo 1618 iki 1648\xc2\xa0m. nuniokojo miest\xc4\x85. Tre\xc4\x8ddalis nam\xc5\xb3 buvo apgadinti, gyventoj\xc5\xb3 skai\xc4\x8dius suma\xc5\xbe\xc4\x97jo dvigubai. Frydrichui Vilhelmui per\xc4\x97mus, 1640\xc2\xa0m., vald\xc5\xbei\xc4\x85 i\xc5\xa1 savo t\xc4\x97vo, jis prad\xc4\x97jo nauja imigrant\xc5\xb3 ir religin\xc4\x97s tolerancijos politika. Potsdamo Ediktu (vok. Edikt von Potsdam) kviet\xc4\x97 pranc\xc5\xabz\xc5\xb3 hugenotus atvykti \xc4\xaf Brandenburg\xc4\x85. Apie 1700\xc2\xa0m., 20\xc2\xa0% Berlyno gyventoj\xc5\xb3, buvo pranc\xc5\xabzai. J\xc5\xb3 kult\xc5\xabrinis \xc4\xafna\xc5\xa1as buvo didelis. Daug imigrant\xc5\xb3 atvyko i\xc5\xa1 Bohemijos, Lenkijos ir Zalcburgo.\n_START_SECTION_\nPr\xc5\xabsija ir Vokietijos imperija\n_START_PARAGRAPH_\nSusik\xc5\xabrus Pr\xc5\xabsijos karalystei, 1701\xc2\xa0m., kurios karaliumi tapo Frydrichas I-asis, Berlynas \xc4\xafgijo sostin\xc4\x97s status\xc4\x85. 1866\xc2\xa0m., susib\xc5\xabrus \xc5\xa0iaur\xc4\x97s Vokietijos s\xc4\x85jungai tapo jos sostine. Po Pranc\xc5\xabzijos-Pr\xc5\xabsijos karo, suvienijus did\xc5\xbeium\xc4\x85 Europoje buvusi\xc5\xb3 voki\xc5\xa1k\xc5\xb3 \xc5\xbeemi\xc5\xb3, 1871\xc2\xa0m., susik\xc5\xabr\xc4\x97 Vokietijos Imperija su sostine Berlynu. 1884\xc2\xa0m. prasid\xc4\x97jo Reichstago pastato statybos, kurios buvo baigtos 1894\xc2\xa0m. gruod\xc5\xbeio 5 d.\n_START_SECTION_\nVokietijos padalinimas ir suvienijimas\n_START_PARAGRAPH_\nPo Antrojo Pasaulinio karo Berlynas, kaip ir Vokietija, buvo padalintas \xc4\xaf keturis sektorius. Vakar\xc5\xb3 Berlyn\xc4\x85 sudar\xc4\x97 JK, JAV, Prancuzijos sektoriai, Ryt\xc5\xb3 Berlyn\xc4\x85 Soviet\xc5\xb3 S\xc4\x85jungos sektorius. Nuo 1948\xc2\xa0m. bir\xc5\xbeelio 24 iki 1949\xc2\xa0m. gegu\xc5\xbe\xc4\x97s 12 d. SSRS vykd\xc4\x97 Vakar\xc5\xb3 Berlyno blokad\xc4\x85. Vakar\xc5\xb3 valstyb\xc4\x97s, tuo tarpu, Vakar\xc5\xb3 Berlyn\xc4\x85 produktais apr\xc5\xabpino oro transportu. 1961\xc2\xa0m. rugpj\xc5\xab\xc4\x8dio 13 d. buvo pastatyta Berlyno siena. \xc5\xa0altojo karo metu Berlynas buvo padalintas \xc4\xaf Vakar\xc5\xb3 ir Ryt\xc5\xb3 Berlyn\xc4\x85. Per\xc4\x97jimas i\xc5\xa1 vienos miesto dalies \xc4\xaf kit\xc4\x85 buvo grie\xc5\xbetai ribojamas. Siena buvo nugriauta 1989\xc2\xa0m. lapkri\xc4\x8dio 9 d. 1990\xc2\xa0m., susivienijus Vokietijoms, Berlynas taip pat buvo suvienytas. 1999\xc2\xa0m. Vokietijos vyriausyb\xc4\x97 ir parlamentas persik\xc4\x97l\xc4\x97 i\xc5\xa1 Bonos \xc4\xaf Berlyn\xc4\x85.\n_START_SECTION_\nPolitin\xc4\x97 sistema\n_START_PARAGRAPH_\nPirmasis Vokietijos Bundestagas po susijungimo, 1991\xc2\xa0m. nutar\xc4\x97 vadinamuoju \xe2\x80\x9eSostin\xc4\x97s sprendimu\xe2\x80\x9c, kad Berlynas turi b\xc5\xabti Vokietijos sostin\xc4\x97 ir Bundestago bei vyriausyb\xc4\x97s buvimo vieta. Nuo 1994\xc2\xa0m. Vokietijos prezidento b\xc5\xabstin\xc4\x97 tapo Berlynas. 1999\xc2\xa0m., didel\xc4\x97 dalis Vokietijos vyriausyb\xc4\x97s persik\xc4\x97l\xc4\x97 i\xc5\xa1 Bonos \xc4\xaf Berlyn\xc4\x85. Berlynas n\xc4\x97ra centrin\xc4\x97 \xc5\xa1alies sostin\xc4\x97, nes dalis ministerij\xc5\xb3 ir kit\xc5\xb3 institucij\xc5\xb3, teb\xc4\x97ra \xc4\xafsik\xc5\xabrusios buvusioje sostin\xc4\x97je Bonoje arba kituose miestuose._NEWLINE_Berlynas taip pat yra, nuo Vokietijos suvienijimo 1990\xc2\xa0m. spalio 3 d., viena i\xc5\xa1 Vokietijos \xc5\xbeemi\xc5\xb3, \xe2\x80\x9emiestas-\xc5\xbeem\xc4\x97\xe2\x80\x9c.\n_START_SECTION_\nGeografija\n_START_PARAGRAPH_\nBerlyno \xc5\xbeem\xc4\x97 yra Vokietijos rytuose, apie 90\xc2\xa0km \xc4\xaf vakarus nuo Lenkijos sienos, i\xc5\xa1 vis\xc5\xb3 pusi\xc5\xb3 apsupta Brandenburgo \xc5\xbeem\xc4\x97s. Berlynas i\xc5\xa1sid\xc4\x97st\xc4\x99s prie \xc5\xa0pr\xc4\x97 (vok. Spree) ir Hafelio (vok. Havel) upi\xc5\xb3 bei j\xc5\xb3 intak\xc5\xb3. \xc5\xa0pandau rajone \xc5\xa0pr\xc4\x97 \xc4\xafteka \xc4\xaf Hafel\xc4\xaf, kuris yra de\xc5\xa1inysis Elb\xc4\x97s intakas._NEWLINE_Berlyno rotu\xc5\xa1\xc4\x97s geografin\xc4\x97s koordinat\xc4\x97s yra 52\xc2\xb0 31\xe2\x80\xb2 6" \xc5\xa1iaur\xc4\x97s platumos ir 13\xc2\xb0 24\xe2\x80\xb2 30" ryt\xc5\xb3 ilgumos. Miestas yra i\xc5\xa1sipl\xc4\x97t\xc4\x99s i\xc5\xa1 ryt\xc5\xb3 \xc4\xaf vakarus apie 45\xc2\xa0km, i\xc5\xa1 \xc5\xa1iaur\xc4\x97s \xc4\xaf pietus apie 38\xc2\xa0km. Miesto plotas yra apie 892\xc2\xa0km\xc2\xb2. Auk\xc5\xa1\xc4\x8diausias ta\xc5\xa1kas yra 115,4\xc2\xa0m vir\xc5\xa1 j\xc5\xabros lygio, o did\xc5\xbeioji mieto dalis yra ma\xc5\xbedaug 34\xc2\xa0m vir\xc5\xa1 j\xc5\xabros lygio auk\xc5\xa1tyje. 18\xc2\xa0% miesto ploto u\xc5\xbeima mi\xc5\xa1kai, tai did\xc5\xbeiausi\xc4\x85 mi\xc5\xa1ko plot\xc4\x85 turintis miestas Vokietijoje. Berlyno kra\xc5\xa1tovaizd\xc4\xaf suk\xc5\xabr\xc4\x97 besitraukiantys ledynai. Ma\xc5\xbedaug dar prie\xc5\xa1 20 000 met\xc5\xb3 dabartin\xc4\x97 miesto teritorija buvo padengta ledu. Prie\xc5\xa1 ma\xc5\xbedaug 18 000 met\xc5\xb3 ledynai atsitrauk\xc4\x97 taip susiformavo Berlyno reljefas.\n_START_SECTION_\nKlimatas\n_START_PARAGRAPH_\nMiestas yra i\xc5\xa1 j\xc5\xabrinio pereinan\xc4\x8dio \xc4\xaf \xc5\xbeemynin\xc4\xaf vidutinio klimato juostoje. Vidutin\xc4\x97 metin\xc4\x97 temperat\xc5\xabra yra 9,1\xc2\xb0C. Vidutini\xc5\xa1kai per metus i\xc5\xa1krenta 581\xc2\xa0mm krituli\xc5\xb3. \xc5\xa0il\xc4\x8diausias m\xc4\x97nuo yra liepa, kurios vidutin\xc4\x97 temperat\xc5\xabra yra 18,5\xc2\xb0C, \xc5\xa1al\xc4\x8diausias m\xc4\x97nuo yra sausis, kurio vidutin\xc4\x97 temperat\xc5\xabra yra \xe2\x88\x920,6\xc2\xb0C. Daugiausia krituli\xc5\xb3 i\xc5\xa1krenta liep\xc4\x85, per kuri\xc4\x85 i\xc5\xa1krenta vidutini\xc5\xa1kai 70\xc2\xa0mm krituli\xc5\xb3, o ma\xc5\xbeiausiai krituli\xc5\xb3 i\xc5\xa1krenta kov\xc4\x85\xc2\xa0\xe2\x80\x93 vidutini\xc5\xa1kai 31\xc2\xa0mm.\n_START_SECTION_\nEkonomika\n_START_PARAGRAPH_\n2006\xc2\xa0m. Berlynas \xc4\xafne\xc5\xa1\xc4\x97 \xc4\xaf valstyb\xc4\x97s BVP 80,62 milijard\xc5\xb3 eur\xc5\xb3, o Brandenburgas 49,49 milijardo. Tai rei\xc5\xa1kia, kad ekonomikos augimas Berlyne siek\xc4\x97 2,2\xc2\xa0% palyginti su ankstesniais metais, tuo tarpu Vokietijos ekonomikos augimas siek\xc4\x97 3,0\xc2\xa0%. Regioninis BVP (pagal perkamosios galios paritet\xc4\x85) vienam gyventojui, pasiek\xc4\x97, palyginti su ES (ES-27: 100), 2005\xc2\xa0m. 98,5, Brandenburgas 79,5, o Vokietija 115,2 indeks\xc4\x85. Vir\xc5\xa1 80\xc2\xa0% Berlyno \xc4\xafmoni\xc5\xb3 prikklauso paslaug\xc5\xb3 ir patarnavim\xc5\xb3 sektoriui. Vienas svarbiausi\xc5\xb3 ekonomikos sektori\xc5\xb3 yra paslaug\xc5\xb3 ir patarnavim\xc5\xb3, kuriame dirba apie 591 000, tai yra ma\xc5\xbedaug 41\xc2\xa0% vis\xc5\xb3 dirban\xc4\x8di\xc5\xb3j\xc5\xb3. Bedarbi\xc5\xb3 kvota 2010\xc2\xa0m. vasar\xc4\xaf siek\xc4\x97 14,5\xc2\xa0%._NEWLINE_Berlyne yra \xc4\xafsik\xc5\xabrusiu daug televizijos kanal\xc5\xb3: MTV, VIVA, Nickelodeon, Comedy Central, N24, rbb ir kiti. Taip pat daug kit\xc5\xb3 televizij\xc5\xb3 turi mieste savo b\xc5\xabstines. Mieste yra \xc4\xafsik\xc5\xabrusi\xc5\xb3 daug spaustuvi\xc5\xb3 kurios leid\xc5\xbeia populiarius laikra\xc5\xa1\xc4\x8dius Vokietijoje.\n_START_SECTION_\nTurizmas\n_START_PARAGRAPH_\nPo Londono, Pary\xc5\xbeiaus ir Romos, Berlynas yra m\xc4\x97gstamiausias turist\xc5\xb3 lankomas miestas Europoje. Daug miesto sve\xc4\x8di\xc5\xb3 atvyksta \xc4\xaf Berlyn\xc4\x85 i\xc5\xa1 visos Vokietijos, taip pat ir i\xc5\xa1 u\xc5\xbesienio. Apie 40\xc2\xa0% miesto sve\xc4\x8di\xc5\xb3 sudaro u\xc5\xbesienie\xc4\x8diai. Daugiausia u\xc5\xbesienio turist\xc5\xb3 atvyksta i\xc5\xa1 Jungtin\xc4\x97s Karalyst\xc4\x97s, JAV, Nyderland\xc5\xb3, Ispanijos ir Italijos. Svarbiausi traukos centrai yra architekt\xc5\xabra, muziejai, festivaliai, apsipirkimo galimyb\xc4\x97s ir naktinis gyvenimas.\n_START_SECTION_\nTransportas\n_START_PARAGRAPH_\nBerlynas\xc2\xa0\xe2\x80\x93 stambus Vokietijos transporto mazgas. Miesto transporto sistem\xc4\x85 sudaro 2 oro uostai (Flughafen Berlin-Tegel ir Flughafen Berlin-Sch\xc3\xb6nefeld), vandens transportas, auto magistraliniai automobili\xc5\xb3 keliai, gele\xc5\xbeinkelis, vie\xc5\xa1asis transportas (autobusai, tramvajai, metro).\n_START_SECTION_\nGyventojai\n_START_PARAGRAPH_\nBerlynas yra did\xc5\xbeiausias Vokietijos miestas, kuriame 2008\xc2\xa0m. gyveno 3,4 mln. gyventoj\xc5\xb3. Miestas pagal gyventoj\xc5\xb3 skai\xc4\x8di\xc5\xb3 smarkiai lenkia antr\xc4\x85 ir tre\xc4\x8di\xc4\x85 pagal dyd\xc4\xaf Vokietijos miestus\xc2\xa0\xe2\x80\x93 Hamburg\xc4\x85 ir Miunchen\xc4\x85. 2000\xc2\xa0m. gruod\xc5\xbeio 31 d. Berlyne gyveno 430 000 ne vokie\xc4\x8di\xc5\xb3 tautyb\xc4\x97s gyventoj\xc5\xb3 i\xc5\xa1 185 pasaulio \xc5\xa1ali\xc5\xb3. Turk\xc5\xb3 ir kurd\xc5\xb3 bendruomen\xc4\x97s\xc2\xa0\xe2\x80\x93 apie 200 000 \xc5\xbemoni\xc5\xb3. Be to, Berlyne gyvena 180 000 lenk\xc5\xb3 (9\xc2\xa0% vis\xc5\xb3 Vokietijoje gyvenan\xc4\x8di\xc5\xb3 lenk\xc5\xb3). Vidutinis Berlyno gyventojo am\xc5\xbeius 2004 metais buvo 41,7 met\xc5\xb3, t. y. per paskutinius 12 met\xc5\xb3 vidutinis am\xc5\xbeius i\xc5\xa1augo 2,5 met\xc5\xb3.\n_START_SECTION_\nTeatrai, orkestrai, chorai, muziejai\n_START_PARAGRAPH_\nBerlynas yra laikomas vienu i\xc5\xa1 reik\xc5\xa1mingiausi\xc5\xb3 politini\xc5\xb3 ir kult\xc5\xabrini\xc5\xb3 centr\xc5\xb3, kuris turi europieti\xc5\xa1ko globalinio miesto reputacij\xc4\x85. Mieste gausu teatr\xc5\xb3, orkestr\xc5\xb3, chor\xc5\xb3, muziej\xc5\xb3 ir kit\xc5\xb3 kult\xc5\xabros objekt\xc5\xb3. I\xc5\xa1 j\xc5\xb3 \xc5\xbeinomiausi: Berlyno ansamblis (vok. Berliner Ensemble), Vokietijos simfoninis orkestras (vok. Deutsches Symphonie-Orchester Berlin).\n_START_SECTION_\nMuziejai\n_START_PARAGRAPH_\nBerlyne yra \xc4\xafsik\xc5\xabr\xc4\x99 daug muziej\xc5\xb3. Jau 1814\xc2\xa0m. dalis \xc5\xa0pr\xc4\x97 up\xc4\x97s salos buvo paskirta menui ir archeologijai. Muziej\xc5\xb3 saloje \xc4\xafsik\xc5\xabr\xc4\x97 daug muziej\xc5\xb3 toki\xc5\xb3, kaip Senasis muziejus (vok. Altes Museum), Naujasis muziejus (vok. Neues Museum), Senoji nacionalin\xc4\x97 galerija (vok. Alte Nationalgalerie), Bod\xc4\x97s muziejus (vok. Bode-Museum) ir Pergamo muziejus (vok. Pergamonmuseum). \xc5\xa0iuose muziejuose daugiausia eksponat\xc5\xb3 yra i\xc5\xa1 antikos laik\xc5\xb3. 1999\xc2\xa0m. Muziej\xc5\xb3 sala (vok. Museumsinsel) buvo \xc4\xaftraukta \xc4\xaf UNESCO pasaulio paveldo s\xc4\x85ra\xc5\xa1\xc4\x85. Tarp kit\xc5\xb3 Berlyno muziej\xc5\xb3: Berlyno paveiksl\xc5\xb3 galerija, Vokietijos istorijos muziejus, \xc5\xbdyd\xc5\xb3 muziejus, \xe2\x80\x9eTeroro topografija\xe2\x80\x9c.\n_START_SECTION_\nRenginiai\n_START_PARAGRAPH_\nKasmet mieste vyksta \xc4\xafvair\xc5\xabs renginiai: Literat\xc5\xabros festivalis (vok. Literaturfestival), Berlyno d\xc5\xbeiazo festivalis (vok. Jazzfest), Teatro susitikimas (vok. Theatertreffen). Mieste taip pat vyksta Tarptautinis Berlyno film\xc5\xb3 festivalis, taip pat vadinamas Berlinale, \xc4\x8dia dalyvauja film\xc5\xb3 k\xc5\xabr\xc4\x97jai i\xc5\xa1 viso pasaulio.\n_START_SECTION_\nStatiniai\n_START_PARAGRAPH_\nGeriausiai \xc5\xbeinomi Berlyno statiniai: Berlyno modernistini\xc5\xb3 nam\xc5\xb3 kompleksas (vok. Siedlungen der Berliner Moderne), Brandenburgo vartai (vok. Brandenburger Tor), Reichstago pastatas (vok. Reichstagsgeb\xc3\xa4ude), Berlyno televizijos bok\xc5\xa1tas (vok. Berliner Fernsehturm), Aleksandro aik\xc5\xa1t\xc4\x97 (vok. Alexanderplatz), Berlyno katedra (vok. Berliner Dom), Senoji biblioteka (vok. Alte Bibliothek), Potsdamo aik\xc5\xa1t\xc4\x97 (vok. Potsdamer Platz), Raudonasis namas (vok. Rotes Rathaus).\n_START_SECTION_\n\xc5\xa0vietimas\n_START_PARAGRAPH_\nMieste yra keturi universitetai. Berlyno Humboldt\xc5\xb3 universitetas, Berlyno laisvasis universitetas, Berlyno technikos universitetas, Berlyno men\xc5\xb3 universitetas, keturios dail\xc4\x97s akademijos, septynios specialios auk\xc5\xa1tosios mokyklos ir dvylika priva\xc4\x8di\xc5\xb3 speciali\xc5\xb3j\xc5\xb3 auk\xc5\xa1t\xc5\xb3j\xc5\xb3 mokykl\xc5\xb3. Jose studijuoja ma\xc5\xbedaug 130 000 student\xc5\xb3.'